Trh je život bez slobode

Pjesma „Pjesma Hrvata“ Dimitrija Demetera nalazi se u njegovoj poemi „Grobničko polje“ . Dimitrije Demeter napisao je „Grobničko polje“ vraćajući se iz Italije gdje je studirao. Tako je, putujući svome domu, imao priliku vidjeti razne talijanske i hrvatske prirodne ljepote.

Vraćajući se kući, prolazio je kroz Grobničko polje. Iz njegovih opisa možemo iščitati da je Grobničko polje ništa više nego jedna velika, oku neugodna, pustoš. Na tom polju nema nikakvih lijepih, mirišljavih i plodonosnih biljaka, već ga je zarastao drač i šikarje na tvrdom, krškom tlu. Usporedio je polje s prelijepim talijanskim krajolicima punim predivnih biljaka i zelenila. No, pisac nas podsjeća da smo mi Hrvati upravo na tom polju, navodno, pobijedili moćne i neustrašive Mongole. Pisac nam time naglašava kako ta činjenica čini Grobničko polje tako posebnim pa čak i lijepim za nas Hrvate. Pošto je Dimitrije Demeter tu svoju poemu napisao u vrijeme hrvatskog narodnog preporoda, kada je ilirski pokret u potpunosti procvijetao, u nju je ukomponirao i davoriju „Pjesma Hrvata“. U njoj se prisjeća navodne pobjede Hrvata nad Mongolima te poziva sve Hrvate da se priključe borbi tadašnjeg vremena – za hrvatski jezik i narod. Kao i sve druge budnice nastale u tom razdoblju, i ova poziva ljude da se zauzmu za sebe i za bolje sutra, gdje nam neće stranci nametati kako ćemo se ponašati, govoriti i živjeti.

Ta pjesma mi se zaista jako svidjela jer je ipak malo drugačija od drugih budnica. Ova poziva u boj, u borbu za hrvatska prava i slobodu, zbog čega pripada i u davorije. Smatram kako je za ondašnje vrijeme bila veoma efikasna i korisna za širenje ilirskih reformi i ideja. Najviše mi se dojmio posljednji stih: „Trh je život bez slobode!“. Taj stih zapravo sadrži pravu bit tadašnje borbe za hrvatski jezik, jer nas podsjeća da je život, u kojem ne smiješ govoriti, ponašati se i živjeti kako želiš, najteži mogući život – život roba.

Ivan Miletić, 3.b